Bayan komawarsa jam’iyyar APC kowane irin canji Sanata Shariff
Bayan komawarsa jam’iyyar APC kowane irin canji Sanata Shariff zai kawo a Jiharsa ta Borno?
By Ado Saleh Kankiya | Publish Date: Jun 16 2018 10:17AM
“Na sake dawowa cikin wannan gawurtacciyar jam’iyya ta APC, bayan sabanin da muka samu cikin jam’iyyar PDP lokacin da nake shugabancinta a kasa baki daya. Lallai in dawo gida don in sake kamawa jam’iyyar APC wadda ita ce na taimakawa wajen kafawa…ina mai dawowa cikinta a zaman memba kamar kowane dan jam’iyya, don haka ni ke kiran kowa da kowa da ya kamata da ya bada goyon bayansa ga shugabancin gwamna Kashim Shattima da jam’iyya a jihar.” Wasu daga cikin kalaman tsohon Gwamnan Jihar Borno a inuwar jam’iyyar APP 2003 zuwa 2011, kuma tsohon shugaban kwamitin riko na kasa baki daya na jam’iyyar PDP, Sanata Ali Modu Shariff da aka fi kira da SAS, a lokacin da yake jawabi a taron masu ruwa da tsaki na sabuwar jam’iyyarsa ta APC reshen Jihar Borno a gidan gwamnatin jihar da ke Maiduguri a ranar 4 ga watan Mayun da ya gabata.
Ya ci gaba da fadawa masu ruwa da tsaki na APC din na jihar Bornon da su ka hada da ’yan Majalisar Dokoki na kasa da na jihar cewa “wannan jam’iyyar za ta ci gaba da hada kan dukkan ’ya’yanta ta yadda za ta lashe zabubbuka da ke tafe a Majalisun kananan hukumomi da jiha da ma kasa baki daya.”
A ra’ayina da Allah Ya sa SAS, ya kwamtar da hankalinsa ya kuma natsu, tare da sa hakuri a rayuwarsa, tun farko ya zauna a cikin jam’iyyarsa ta ANPP wadda daga bisani aka canja ma ta suna zuwa APP wadda a farkon fara wannan mulki na dimokuradiyya a shekarar 1999, ya ci zaben Sanata, daga bisani a shekarar 2003, ya danno shi kadai ya kwace shugabancin jam’iyya daga hannun gwamnan jihar marigayi Malah Kachalla, ya kuma samu nasarar yi ma ta takarar neman mukamin gwamnan jihar ta Borno a shekarar 2003, ya kuma yi nasara tare da dukkan wadanda ya nada. Ya yi gwamnan Jihar Borno har sau biyu, sannan kuma da wa’adin shi ya kare ya dauko gwamnan mai ci Alhaji Kashim Shattima yana Kwamishina a gwamnatinsa, ya kuma nuna shi ya ci zabe a shekarar 2011.
Amma tun a zabubbukan shekarar 2007, su ka karya kara shi da gwamna Kashim Shattima, lokacin da SAS ya ma fice daga jam’iyyar ta APP ya koma jam’iyya mai mulki ta PDP, wanda tun kafin ma wancan lokacin an ta jin SAS yana cewa a zaben 2011, shi Shugaban kasa marigayi Umaru Musa Yar’aduwa zai mara wa baya. Haka kuwa din aka yi duk da marigayi Umaru Musa bai ga zabubbukan 2011 ba, amma SAS a lokacin ya canja sheka zuwa PDP ya yi matukar taimakawa Shugaba Dokta Goodluck Jonathan wanda shi ya gaji shugaba Yar’aduwa, sannan kuma a jiharsa ta Borno ya yi iyakacin bakin kokarinsa wajen ganin lallai dan takararsa na gwamna da sauran ’yan takara da ya tsayar cikin sabuwar jam’yyyarsa ta PDP sun kada gwamna Shattima da sauran ’yan takarar jam’iyyar APP. Ko da yake SAS ya yi nasara sake komawarsa dan Majalisar Dattawa a wancan zabe na 2011.
Bayan komawarsa ya dama fiye da yadda ake tsammani tsakaninsa da shugaba Jonathan dama mukarraban jam’iyyarsa ta PDP, ta yadda har sai da ta kai ga yana sauka filin jirgin saman birnin Maiduguri ya kuma wataya a dukkan fadin jihar a cikin samun rakiyar ayarin jami’an tsaro da ko yana gwamna iyakacin abin da zai samu ke nan. Alhali gwamna Kashim Shattima da sauran mutanen jihar an rufe masu filin jirgin saman na Maiduguri sannan kuma irin tsananin bala’in rikicin Boko Haram da jihar take fama da shi. Rikicin da ake ta zargin SAS ya haddasa shi a lokacin yana kan karagar mulki, zargin da SAS din da na kusa da shi su ka yi ta musantawa. Anan ina fata mai karatu ya fahimta da abin da ni ke nufi da cewa da SAS ya yi hakuri a cikin jam’iyyarsa ta asali wato ANPP, to kuwa da a yau a jihar Borno ba shahararren dan siyasa mai fada a ji da kuma za a bi sau da kafa kamarsa.
A wajen wancan taro na masu ruwa da tsaki da na ambata a sama an bada sanarwar cewa gwamnan jihar Kashim Shattima ya tabbatarwa mahalartarsa cewa shi ba shi da wani dan takara da ya kwallafa a zuciyarsa a zaman shi zai gaje shi. Illa dai ya ce ya dukufa wajen yin addu’ar Allah Ya sa a samu ingantacce kuma mutum mai mutunci da tsoron Allah, tare da sadaukar da kai da zai karba daga hannunsa. In banda a harkar siyasa komai girmanka baka iya zabar wanda za ku tafi tare, kuma nasan da za a buda zuciyar gwamna Shattima to kuwa da za a taras da cewa ba da sonsa ko shawarsa ba SAS zai canja sheka zuwa cikin jam’iyyar APC ba.
Za ka iya tabbatar da wancan zargi da na yi na cewa ba tare da sani ko shawarar gwamnan Shariff SAS ya dawo APC ba, ko ma daga irin yadda shugabannin jam’iyyar APC na kasa baki daya suka karbi SAS a hedkwatarta da ke Abuja, sabanin kamar yadda aka saba a fara daga mazaba ko karamar hukuma sannan a karkare da babban taro a karkashin jagoracin gwamnan jiha a kuma cikin jihar, kamar yadda a kwanannan gwamnan Aminu Bello Masari na Jihar Katsina ya karbi wasu jiga-jigan jam’iyyar PDP wanda su ka canja sheka zuwa APC a jihar. An dai yi zargin cewa shi kanshi shugaba Muhammadu Buhari ya na da hannu cikin dawowar SAS din zuwa jam’iyyar APC kuma shi ya bada umarni ga uwar jam’iyya ta kasa da ta karbi SAS, kuma harma aka ce da izninsa Sakataren Gwamnatin Tarayya Mista Boss Mustapha ya halarci wajen canjin shekar SAS din.
Saura me? abin da za a jira a gani wane mikami SAS zai nema a takarar 2019, in Allah Ya kaimu, sannan kafin ma wannan ya za su yi zama da gwamna Shattima da kuma irin yadda za a zabi ’yan takarar da za su tsaya wa jam’iyyar ta APC takarar mukamai daban-daban a zabubbukan shekara mai zuwa? Sannan abin jira a gani kuma gaba daya wace irin canji Sanata Shariff zai kawo a siyasar jiharsa ta Borno.